
Informatīvais ziņojums
Par identificētajām problēmām un potenciālām izmaiņām valsts un pašvaldību institūciju amatpersonu un darbinieku atlīdzības sistēmā

1. Tiesiskais regulējums

Informatīvais ziņojums ir izstrādāts, pamatojoties uz Valdības rīcības plāna Deklarācijas par Andra Kulberga vadītā Ministru kabineta iecerēto darbību īstenošanai[footnoteRef:1] 16. punktu, kas paredz pilnībā pārskatīt prēmiju un naudas balvu izmaksu principus, integrējot tos motivējošā un uz rezultātu vērstā atalgojuma sistēmā, kā rezultātā jāsagatavo priekšlikumi turpmākajai rīcībai motivējošai atlīdzībai valsts un pašvaldību institūcijās nodarbinātajiem, sasniedzot ļoti labus un izcilus darba rezultātus. Tāpat informatīvais ziņojums sagatavots, ņemot vērā Saeimas Budžeta un finanšu (nodokļu) komisijas 2025. gada 8. decembra vēstuli “Par taisnīgu, caurspīdīgu un motivējošu atlīdzības sistēmu valsts pārvaldē”, kurā Budžeta un finanšu (nodokļu) komisija lūdz Ministru kabinetu izvērtēt spēkā esošo atlīdzības sistēmu, īpaši attiecībā uz vērtēšanas prēmijām, naudas balvām, piemaksu sistēmu un tās atšķirībām starp iestādēm, kā arī sagatavot informatīvo ziņojumu ar identificētajām problēmām, riskiem un iespējām, kā arī ar ietekmes analīzi par plānotajiem mainīgās atlīdzības daļas ierobežojumiem. Vienlaikus Saeimas Budžeta un finanšu (nodokļu) komisija lūdza iesniegt priekšlikumus normatīvo aktu grozījumiem, kas nodrošinātu: atlīdzības sistēmas taisnīgumu un samērīgumu; vienlīdzīgākas motivācijas iespējas dažādās valsts pārvaldes iestādēs; valsts pārvaldes spēju noturēt un motivēt kvalificētus darbiniekus.  [1:  Ministru kabineta 2026. gada 27. jūlija rīkojums Nr. 449 “Par Valdības rīcības plānu Deklarācijas par Andra Kulberga vadītā Ministru kabineta iecerēto darbību īstenošanai”.] 

Atlīdzību valsts un pašvaldību institūcijās nodarbinātajiem nosaka Valsts un pašvaldību institūciju amatpersonu un darbinieku atlīdzības likums (turpmāk – Atlīdzības likums) un uz tā pamata izdotie Ministru kabineta noteikumi, kā arī katras iestādes darba samaksas nolikums.
2021. gada 16. novembra likuma “Grozījumi Valsts un pašvaldību institūciju amatpersonu un darbinieku atlīdzības likumā” mērķis bija, tostarp veicināt valsts un pašvaldību institūciju amatpersonu un darbinieku darba snieguma efektivitāti un kvalitāti, uzlabojot atlīdzības konkurētspēju – nosakot mēnešalgu mērķa līmeni valsts pārvaldē atbilstoši 80% (vidēji) no privātajā sektorā maksātā darba samaksas līmeņa, kā arī mainot proporciju starp darba samaksas pastāvīgo un mainīgo daļu un ieviešot citus mūsdienīgus darba samaksas risinājumus. Likuma sākotnējās ietekmes novērtējuma ziņojumā (anotācijā) tika norādīts, ka, samazinot atlīdzības mainīgo daļu (prēmijas un piemaksas), uz iekšējās ekonomijas rēķina var tikt celts mēnešalgu līmenis valsts pārvaldē[footnoteRef:2]. Jāatzīmē, ka atlīdzības sistēmas reformas kopējais mērķis bija virzība uz konkurētspējīgas mēnešalgas noteikšanu – algu skalas viduspunkta (~ 80 % no līdzīgas vērtības darba privātajā sektorā)[footnoteRef:3]. [2:  Skat. 2021. gada 16. novembra likuma “Grozījumi Valsts un pašvaldību institūciju amatpersonu un darbinieku atlīdzības likumā” sākotnējās ietekmes novērtējuma ziņojumu (anotāciju). Pieejams: https://titania.saeima.lv/LIVS13/SaeimaLIVS13.nsf/0/706D13A3F45095C3C225876800457067?OpenDocument]  [3:  Atbilstoši 2021. gada 16. novembra likuma “Grozījumi Valsts un pašvaldību institūciju amatpersonu un darbinieku atlīdzības likumā” sākotnējās ietekmes novērtējuma ziņojumā (anotācijā) norādītajam skalas viduspunkts atbilst 80 % no darba tirgus pamatalgas mediānas attiecīgās vērtības amatiem no 7. līdz 13. mēnešalgu grupai, 14. un 15. grupai tas atbilst 70 % no darba tirgus pamatalgas mediānas, 16. grupai – 60 %, bet 17. grupai – tikai 55 % no pamatalgas mediānas darba tirgū. Nosakot augstākajām grupām augstāku viduspunktu, tas pārsniegtu valsts augstāko amatpersonu mēnešalgu. Savukārt 1.-3. grupai viduspunkts par 95 % atbilst darba tirgus pamatalgas mediānai – zemākās kvalifikācijas amatiem darba tirgū maksā līdzīgi (bez nozīmīgas izkliedes) un nav pamata valsts pārvaldei noteikt būtiski zemāku līmeni – tas nozīmētu arī algu samazinājumu zemāko algu saņēmējiem. 4. un 5. grupai algu skalas viduspunkts atbilst 90 % no darba tirgus pamatalgas mediānas, 6. grupai – 85 % no darba tirgus pamatalgas mediānas. Sākotnējās ietekmes novērtējuma ziņojums (anotācija) pieejams: https://titania.saeima.lv/LIVS13/SaeimaLIVS13.nsf/0/706D13A3F45095C3C225876800457067?OpenDocument] 

Tomēr šobrīd, lai nodrošinātu valsts budžeta prioritātes “Drošība” izdevumus, kā arī, vērtējot atlīdzības izdevumu pieauguma tempu publiskajā un privātajā sektorā, t.sk. arī attiecībā uz valsts un pašvaldību institūcijām, ir nepieciešama izdevumu konsolidācija, kas cita starpā ietver atlīdzības elementu apmēru pārskatīšanu, likumā “Par valsts budžetu 2026. gadam un budžeta ietvaru 2026., 2027. un 2028. gadam”[footnoteRef:4] (turpmāk – Budžeta likums 2026) tika noteikts, ka: [4:  Skat. 79. – 82. pantu.] 

1. 2026. gadā valsts un pašvaldību institūcijās, kurās atlīdzību nosaka saskaņā ar Atlīdzības likumu:
1.1. amatpersonām (darbiniekiem) mēnešalgu, piemērojot attiecīgu koeficientu, nosaka, ņemot vērā Valsts kancelejas publicētās bāzes mēnešalgas 2025. gadam šādā apmērā: bāzes mēnešalga — 1237,06 euro, finanšu un apdrošināšanas jomas bāzes mēnešalga — 2378,59 euro, elektronisko sakaru un enerģētikas nozares bāzes mēnešalga — 1781,27 euro, ostas valdes priekšsēdētāja bāzes mēnešalga — 1273,38 euro;
1.2. amatpersonām (darbiniekiem) kalendāra gada ietvaros var izmaksāt naudas balvu līdz 50 procentiem no mēnešalgas. Ierobežojums neattiecas uz valsts drošības iestādēs strādājošiem;
1.3. Ministru kabinets nosaka Atlīdzības likuma 14. panta pirmajā un divpadsmitajā daļā noteikto piemaksu apmērus, noteikšanas pamatojumu, kā arī laikposmu, uz kuru nosakāma piemaksa valsts un pašvaldību institūcijās 2026. gadā[footnoteRef:5]; [5:  Skat. Ministru kabineta 2026. gada 13. janvāra noteikumus Nr. 13 “Noteikumi par piemaksu noteikšanas kārtību un to apmēru valsts un pašvaldību institūcijās 2026. gadā”.] 

1.4. piemaksu par virsstundu darbu 100 procentu apmērā no amatpersonai (darbiniekam) noteiktās stundas algas likmes var piešķirt tikai amatpersonai (darbiniekam), izņemot karavīru un militāro darbinieku, kuras amata (darba, dienesta) pienākumu izpilde ir saistīta ar nepieciešamību nodrošināt darba nepārtrauktību, tajā skaitā valsts drošības iestādēs strādājošiem. Pārējām amatpersonām (darbiniekiem), izņemot karavīrus un militāros darbiniekus, kompensē virsstundu darbu, piešķirot apmaksātu atpūtas laiku atbilstoši nostrādāto virsstundu skaitam, ja tas nav iespējams, tad piešķir piemaksu par virsstundu darbu 75 procentu apmērā no amatpersonai (darbiniekam) noteiktās stundas algas likmes;
2. 2026. gadā valsts un pašvaldību institūcijās netiek palielināts kopējais no valsts un pašvaldību budžeta finansēto amata vietu skaits, izņemot gadījumus, kad lēmumu par amata vietas izveidi līdz 2026. gada 1. martam pieņem Ministru kabinets vai pašvaldības dome vai amata vieta tiek izveidota uz noteiktu laiku projektu ieviešanai vai ir saistīta ar finansēšanas modeļa “Programma skolā” ieviešanu, nodrošinot pedagoģisko personālu programmas īstenošanai vai strukturālām reformām, kas nodrošina kopējā strādājošo skaita samazinājumu pašvaldības struktūrās;
3. ar 2026. gada 1. jūliju valsts institūcijas no saviem amatu sarakstiem izslēdz amata vietas, kuras ir bijušas vakantas vairāk kā sešus mēnešus par stāvokli uz 2026. gada 30. jūniju. Šis noteikums neattiecas uz šādiem amatiem:
1) amatpersonas ar speciālajām dienesta pakāpēm, izmeklētāji ar amatu raksturojošo pazīmi un karavīri, kā arī tiesu eksperti;
2) tiesneši, prokurori un tiesu darbinieki (tiesu sēžu sekretāri, tiesnešu palīgi un tiesu tulki);
3) ārstniecības personas, tajā skaitā neatliekamās medicīniskās palīdzības brigādes personāls, kā arī psihologi;
4) aprūpētāji valsts sociālās aprūpes centros;
5) iestāžu vadītāji;
6) amati projektos, kas ir terminēti un tajā skaitā tiek finansēti no Eiropas Savienības struktūrfondu vai Eiropas Savienības Atveseļošanas un noturības mehānisma līdzekļiem, atlasot pēc šādām pazīmēm: projektā nodarbināts valsts civildienesta ierēdnis vai projektā nodarbināts darbinieks, kā arī 39. amatu saimē “Projektu vadība, īstenošana un uzraudzība” klasificētie amati;
7) amati, uz kuriem norādītajā laika periodā ir bijis izsludināts atklāts konkurss, tajā skaitā atkārtots konkurss, ja iepriekšējais noslēdzies bez rezultāta;
4. valsts un pašvaldību institūcijas amatpersonai (darbiniekam) par 2026. gada darbības un tās rezultātu novērtējumu neizmaksā prēmiju.

2. Atlīdzības sistēmas struktūra

Atlīdzību veido mēnešalga, piemaksas, prēmijas, naudas balvas, kā arī sociālās garantijas un atvaļinājumi[footnoteRef:6]. [6:  Saskaņā ar Atlīdzības likuma 3. panta pirmo daļu atlīdzību veido darba samaksa, sociālās garantijas un atvaļinājumi. Darba samaksa Atlīdzības likuma izpratnē ir mēnešalga, piemaksas, prēmijas un naudas balvas. Sociālās garantijas Atlīdzības likuma izpratnē ir pabalsti, kompensācijas, apdrošināšana un Atlīdzības likumā noteikto izdevumu segšana.] 

Kopumā, atbilstoši ieņemamā amata statusam, izšķir vairākas atlīdzības jeb darba samaksas sistēmas:
· valsts un pašvaldību institūcijās nodarbinātajiem valsts civildienesta ierēdņiem un darbiniekiem – mēnešalgas apmēru nosaka ar koeficientu pret bāzes mēnešalgu atbilstoši mēnešalgu grupu skalai – Atlīdzības likuma 3. pielikums. Mēnešalgu skala mainās, mainoties bāzes mēnešalgai;
· amatpersonām ar speciālajām dienesta pakāpēm (ieslodzījuma vietu amatpersonām, policistiem, ugunsdzēsējiem un glābējiem, robežsargiem) – mēnešalgas apmēru nosaka atbilstoši Ministru kabineta noteikumos ietvertai mēnešalgu skalai, kas ietver minimālās un maksimālās mēnešalgas, kuru robežās nosaka mēnešalgu[footnoteRef:7]; [7:  Skat. Ministru kabineta 2016. gada 13. decembra noteikumus Nr. 806 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru”.] 

· militārpersonām – karavīriem – mēnešalgas apmēru nosaka atbilstoši Ministru kabineta noteikumos ietvertām mēnešalgu skalām un atbilstoši dienesta pakāpei un izdienas gadiem[footnoteRef:8]; [8:  Skat. Ministru kabineta 2014. gada 26. augusta noteikumus Nr. 509 “Noteikumi par karavīra mēnešalgas un speciālo piemaksu noteikšanas kārtību un to apmēru”.] 

· ārstniecības personām, kuras sniedz no valsts budžeta apmaksātus veselības aprūpes pakalpojumus un nodarbinātas valsts un pašvaldību institūcijās (tai skaitā arī valsts un pašvaldību kapitālsabiedrībās) – mēnešalgas apmēru nosaka atbilstoši Ministru kabineta noteikumiem, nosakot zemāko likmi, bet nedefinējot maksimālo apmēru[footnoteRef:9]; [9:  Skat. Ministru kabineta 2018. gada 18. decembra noteikumus Nr. 851 “Noteikumi par zemāko mēnešalgu un speciālo piemaksu veselības aprūpes jomā nodarbinātajiem”.] 

· vēlētām amatpersonām (deputātiem), Saeimas ieceltām amatpersonām, tiesnešiem, prokuroriem – mēnešalgas apmēru nosaka saskaņā ar Atlīdzības likumā noteikto koeficientu un bāzes mēnešalgu.
Vienlaikus Atlīdzības likuma pārejas noteikumu 52. punkts paredz, ka 3. pielikumā noteiktais minimums valsts un pašvaldības institūcijai jāsasniedz līdz 2027. gada 1. janvārim. Attiecībā uz valsts tiešās pārvaldes iestādēm Ministru kabinets 2023. gada 13. janvārī (prot. Nr. 2 1. § 2. punkts) noteica, ka mēnešalga valsts tiešās pārvaldes iestādēs nodarbinātajam no 2023. gada 1. aprīļa nedrīkst būt zemāka par nodarbinātajam noteiktās mēnešalgu grupas intervāla minimumu atbilstoši 2023. gada bāzes mēnešalgai, jo konkrētam mērķim tika piešķirti arī papildu finanšu līdzekļi. Savukārt jau 2023. gada 26. septembrī Ministru kabinets (prot. Nr. 47 43. § 15.2. apakšpunkts) lēma, ka valsts tiešās pārvaldes iestādē nodarbinātajiem (t.sk. tiem, kuriem beidzies pārbaudes termiņš) noteiktā mēnešalga no 2024. gada 1. janvāra nav zemāka kā nodarbinātajam atbilstošās mēnešalgu grupas intervāla minimums, kas noteikts atbilstoši katra kalendārā gada bāzes mēnešalgai, atbilstoši papildus piešķirtajam finansējumam. Tādējādi jau kopš 2024. gada valsts tiešās pārvaldes iestādēs nodarbinātajiem mēnešalga nevar būt zemāka par nodarbinātajam noteiktās mēnešalgas grupas intervāla minimumu.
Tomēr pašvaldībām minētais jautājums par minimuma nodrošināšanu pašvaldības nodarbinātajiem bija jārisina katrai pašvaldībai pieejamo līdzekļu ietvaros. Konstatējams, ka kopš 2022. gada, kad stājās spēkā grozījumi Atlīdzības likumā, būtiski ir mainījušies pašvaldību finanšu un darbības apstākļi, kā arī ārējie apstākļi. Būtiski pieaugušas darbaspēka izmaksas, ko pašvaldībās īpaši ietekmē ikgadējs minimālās algas pieaugums, mainījušās valsts budžeta prioritātes un palielinājušās ar drošību un aizsardzību saistītās valsts prioritātes. Tāpat pašvaldībām jānodrošina plašs normatīvi noteikto funkciju un izdevumu saistību apjoms. Līdz ar to jau šobrīd ir saņemta informācija, ka pašvaldībām būs grūti nodrošināt Atlīdzības likuma 3. pielikumā noteiktā mēnešalgas minimuma noteikšanu visiem nodarbinātajiem, kā arī saņemts piedāvājums pagarināt šīs normas ieviešanas periodu.
Attiecībā uz piemaksām pie mēnešalgas jānorāda, ka kopumā ir divu veidu piemaksas: speciālās (jeb ar obligātu raksturu) un vispārīgās, kuras lielā vairumā gadījumu ir vērtējamas un piešķiramas par konkrētu pienākumu izpildi. Kā speciālās piemaksas minamas, piemēram, piemaksa par īpašu risku, piemaksa par speciālo dienesta pakāpi, par nosacījumiem, kas saistīti ar amata (dienesta, darba) specifiku, par darbu ar suni vai zirgu, par diplomātisko rangu, izdienu. Kā vispārīgās piemaksas minamas piemaksa par papildu pienākumu veikšanu, par virsstundu darbu, kā arī piemaksu par nozīmīgu ieguldījumu attiecīgās institūcijas stratēģisko mērķu sasniegšanā. Bez tam pastāv arī citi vispārīgo piemaksu veidi, kuru piešķiršanai ir kādi citi nosacījumi, kuri nav patstāvīgi un var arī mainīties.
Atlīdzības sistēmā vēl pastāv arī vienreizējie papildu elementi kā naudas balva, dažāda veida prēmijas, kas pamatā ir saistāmas ar valsts drošības apdraudējuma novēršanu (piemēram, prēmija par drošsirdīgu un pašaizliedzīgu rīcību, veicot amata (darba, dienesta) pienākumus, prēmija par valsts drošības apdraudējuma vai nozieguma novēršanu vai atklāšanu, kas radījis vai varēja radīt būtisku kaitējumu), kā arī prēmija atbilstoši ikgadējam darba izpildes novērtējumam, kas par 2026. gada darba rezultātiem vairs netiek izmaksāta.

[bookmark: _Hlk241005701]3. Izdevumi atlīdzībai

Kopējie izdevumi atlīdzībai valsts budžeta iestādēs nodarbinātajiem laika periodā no 2024. gada līdz 2028. gadam ir norādīti 1. tabulā.

1. tabula 
Izdevumi atlīdzībai pa gadiem 

	 
	2024. gadā
	2025. gadā
	2026. gadā
	2027. gads
	2028. gads

	Kopējie izdevumi atlīdzībai, t.sk.:
	1 839 347008
	1 967 005 407
	1 998 722 730
	1 982 298 436
	2 005 069 457

	I. Valsts pamatfunkciju īstenošana (Valsts pamatbudžets)
	1 741 747 685
	1 854 332 560
	1 881 173 890
	1 890 277 005
	1 938 066 760

	II. Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošana
	76 660 342
	91 228 125
	96 099 598
	70 572 189
	45 553 455

	I. Valsts pamatfunkciju īstenošana (Valsts speciālais budžets)
	20 938 981
	21 444 722
	21 449 242
	21 449 242
	21 449 242


Datu avots: likuma “Par valsts budžetu 2024. gadam un budžeta ietvaru 2024., 2025. un 2026. gadam”, likuma “Par valsts budžetu 2025. gadam un budžeta ietvaru 2025., 2026. un 2027. gadam”, likuma “Par valsts budžetu 2026. gadam un budžeta ietvaru 2026., 2027. un 2028. gadam” 3. pielikums.

2025. gadā atlīdzības pieaugumu noteica ģeopolitiskā situācija, kā arī papildu finansējuma piešķiršana atsevišķām nodarbināto grupām (piemēram, amatpersonām ar speciālām dienesta pakāpēm, militārpersonām, pedagogiem), tādējādi arī stiprinot valsts aizsardzību un vispārējo drošību.
Veidojot budžeta projektu 2026. gadam tika veikts būtisks samazinājums atlīdzības izdevumiem, kas divu gadu periodā un attiecīgi arī turpmākajos gados veido nedaudz vairāk kā 58 mlj. euro, (tai skaitā 2026. gadā pret 2025. gadu samazinot par 31,7 mlj. euro), attiecīgi arī turpmāk saglabājot šādu samazinājumu pret 2025. gadu. Samazinājumam tika pakļauti šādi izdevumi – prēmijas atbilstoši ikgadējam darba izpildes novērtējumam, daļa no izdevumiem par ilgstoši vakantajiem amatiem (piemērojot algoritmu, ka 30 % no mēnešalgai nepieciešamā paliek iestādes rīcībā, lai segtu izdevumus par papildu pienākumu veikšanu citiem nodarbinātajiem, bet 70 % tiek pakļauti izdevumu samazinājumam), kā arī pašu iestāžu sniegtie priekšlikumi atlīdzības izdevumu samazināšanai.
Budžeta likuma 2026 sākotnējās ietekmes novērtējuma ziņojumā (anotācijā) ir norādīts, ka, lai nodrošinātu valsts budžeta prioritātes “Drošība” izdevumus, kā arī, vērtējot atlīdzības izdevumu pieauguma tempu publiskajā un privātajā sektorā, t.sk. arī attiecībā uz valsts un pašvaldību institūcijām, ir nepieciešama izdevumu konsolidācija, kas cita starpā ietver atlīdzības elementu apmēru pārskatīšanu, kā arī turpmākās izmaiņas atsevišķu atlīdzības elementu izslēgšanā uz noteiktu laiku.
Ievērojot minēto, arī tuvākajos gados ir paredzama atlīdzības izdevumu konsolidācija, līdz ar to ir kritiski vērtējama iespēja nodrošināt papildu finansējumu atlīdzības fondu izlīdzināšanai dažādās valsts budžeta iestādēs, tai skaitā arī papildu atlīdzības elementu vienādošanai. Vienlaikus nav arī iespējas kādai no iestādēm būtiski mazināt atlīdzības fondu to pārdalot citai iestādei, kurai vidējais atlīdzības apmērs iestādē ir zemāks, jo šāds solis mikro līmenī nozīmē kādam samazināt noteikto mēnešalgu bez kāda konkrēta pamatojuma. Jāņem vērā, ka pēc veiktajiem būtiskajiem atlīdzības izdevumu samazinājumiem ar Budžeta likumu 2026 iestādes vairs nenosaka piemaksas tik lielā apmērā kā tas bija iepriekš.
Tāpat nav mazsvarīgi, ka Budžeta likums 2026 nosaka, ka 2026. gadā tiek samazināts naudas balvas apmērs, arī piemaksu apmēri tiek mazināti, kā arī valsts un pašvaldību institūcijas amatpersonai (darbiniekam) par 2026. gada darbības un tās rezultātu novērtējumu neizmaksās prēmiju. Līdz ar to papildu atlīdzības elementi jau tiek samazināti vai atcelti, tādējādi netieši veicinot iestāžu motivāciju pārskatīt mēnešalgu apmērus nodarbinātajiem, ja vien tas ir iespējams pieejamo finanšu resursu ietvaros.
Vērtējot vidējās mēnešalgas un darba samaksas izmaiņas visiem nodarbinātajiem, kuri ir saņēmuši atlīdzību par veikto darbu, secināms, ka 2026. gads ir būtisks pagrieziena punkts atlīdzības reformas īstenošanā kopumā, jo redzams, ka samazinās piemaksu apjoms, bet iestādes tomēr virzās uz sistēmu, kur primāri ir stabila mēnešalga, to attiecīgi iespēju robežās palielinot. Nenoliedzami šo pieeju sekmēja arī fakts par izmaiņām normatīvajā regulējumā, kas nosaka, ka 2026. gadā piemaksu apmērs nedrīkst pārsniegt 20 % līdzšinējo 30 % vietā. Vidējais darba samaksas pieaugums laika periodā 2024. gads – 2026. gada I ceturksnis bija 6,6 %, bet mēnešalgas izmaiņas – 7,3 %. Savukārt vērtējot attiecīgās izmaiņas 2026. gada I ceturksnī pret 2025. gadu secināms, ka vidējais mēnešalgas pieaugums bija 2,7 %, bet piemaksu apmērs pieauga tikai par 1,2 %. (skat. detalizēti 1. pielikumu) Līdzīgas tendences saglabājas arī pārējā 2026. gada periodā. Vienlaikus arī redzama tendence, ka nedaudz tomēr palielinās mēnešalgas faktiskais apmērs, kā arī tās attiecība pret skalas viduspunktu, vienlaikus, samazinoties piemaksām (skat. detalizēti 2. pielikumu). Vienlaikus pēc Centrālās statistikas pārvaldes apkopotās informācijas vidējais darba samaksas pieaugums darba samaksai 2025. gadā[footnoteRef:10] pret 2024. gadu[footnoteRef:11] valsts pārvaldē bija 6,5 % (no 1 975 euro uz 2 103 euro vidēji (bruto)), kur pretī vidējais darba samaksas pieaugums tautsaimniecībā kopuma – 7,7 % (no 1 685 euro uz 1 815 euro). [10:  Skat. https://stat.gov.lv/lv/statistikas-temas/darbs/alga/preses-relizes/26599-darba-samaksas-parmainas-2025-gada-4-ceturksni-un]  [11:  Skat. https://stat.gov.lv/lv/statistikas-temas/darbs/alga/preses-relizes/22343-darba-samaksas-parmainas-2024-gada-4-ceturksni-un] 

Vienlaikus, balstoties uz CSP datiem par 2026. gada 2. ceturksni[footnoteRef:12], secināms, ka vidējā bruto darba samaksa valsts pārvaldē ir pieaugusi par 1,7 % (no 2 103 euro līdz 2 139 euro), lai gan vidēji tautsaimniecībā novērojams daudz straujāks darba samaksas pieaugums - + 3,9 % (no 1 815 euro līdz 1 886 euro). [12:  Skat. https://stat.gov.lv/lv/statistikas-temas/darbs/alga/preses-relizes/28686-darba-samaksas-parmainas-2026-gada-2-ceturksni] 

Ieviešot atlīdzības sistēmas reformu no 2022. gada otrā pusgada un vērtējot tās pirmo darbības gadu Valsts kanceleja pasūtīja pētījumu no SIA “Figure Baltic Advisory”, lai veiktu mēnešalgas un darba samaksas izmaiņu salīdzinājums ar līdzīgas vērtības amata mēneša pamatalgu privātajā sektorā (80 % no mediānas). Pētījums tika veikts balstoties uz privātā sektora līdzīgas vērtības amatu mēneša pamatalgu 2022. gadā (80 % no mediānas, euro) ar vidējo mēnešalgu pa mēnešalgu grupām (2023. gada decembris) un darba samaksu (mēnešalga decembris, bet piemaksas vidēji gada laikā), veicot salīdzinājumu par katru no mēnešalgu grupām (pētījuma apkopojums pieejams: https://www.mk.gov.lv/lv/dati-par-darba-samaksu-un-nodarbinatajiem-valsts-parvalde). Ņemot vērā, ka 2024. gadā bāzes mēnešalgas pieaugums 2025. gadam tika ierobežots līdz 2,6 %, bet 2026. gadam tas palika nemainīgs, piemērojot 2025. gada bāzes mēnešalgu, šobrīd šādu pētījumu veikt nebūtu lietderīgi. Arī 2027. gadam šobrīd nav paredzamas iespējas palielināt bāzes mēnešalgu, tādējādi to saglabājot 2025. gada līmenī. Vienlaikus straujais minimālās mēnešalgas pieaugums ir izveidojis situāciju, ka atbilstoši atlīdzības sistēmas reformai konkurētspējīgs atalgojums ar līdzīgas vērtības darbu privātajā sektorā (80 % no mediānas) ir zemāko mēnešalgu grupu skalas viduspunkts. Tādējādi 1. un 2. mēnešalgu grupai 2026. gadā algu skalas viduspunkts ir zemāks nekā valstī noteiktā minimālā mēnešalga. Šajās mēnešalgu grupās nodarbinātie ir fiziskā darba veicēji (piemēram, apkopējs, sētnieks, garderobists, virtuves darbinieks) un tā kā no 2024. gada janvāra tiešās valsts pārvaldes iestādēs mēnešalga nedrīkst būt mazāka kā attiecīgās mēnešalgu grupas skalas intervāla minimums, tad attiecīgi no 1. līdz 5. mēnešalgu grupai tā nedrīkst būt zemāka kā valstī noteiktā minimālā mēnešalga. Tas aptver tādus amatus, kā piemēram, biļešu kasieris, biļešu pārdevējs, vecākais elektriķis, galdnieks, vecākais pavārs, klientu un pacientu reģistrators, sociālais aprūpētājs, vecākais aprūpētājs.

4. Nodarbinātie un vakances 

Vienlaikus būtiski ir arī skatīt izmaiņas nodarbināto skaitā attiecīgā laika periodā, Detalizēta informācija par nodarbināto skaitu pievienota 3. pielikumā  par visām valsts pārvaldes iestādēm (t.sk. arī tām, kuras netiek tieši finansētas no valsts budžeta), izņemot karavīrus, ietverot visus finansējuma avotus, kas dod pilnu ieskatu kopējā situācijā.
Vērtējot nodarbināto skaita izmaiņas (visi amata statusi), amata slodžu un vakanto amata slodžu skaitu, kā arī kopējo nodarbināto personu skaitu (skat. 2. tabulu), secināms, ka ir tendence samazināties amatu slodžu apmēram, vakanto slodžu apmērām, bet vienlaikus pieaug faktiski nodarbināto personu skaits, tai pat laikā saglabājot vidējo darba noslodzi 0,98 no pilna laika ekvivalentā (40 h nedēļā). Detalizēta informācija sadalījumā pa iestādēm un resoriem skat. 3. pielikumā.


2.tabula

Informācija par amata slodžu, vakanto slodžu un nodarbināto personu skaitu

	Pavisam kopā 
	01.2024.
	12.2024.
	01.2025.
	12.2025.
	01.2026.
	03.2026.

	Amata slodzes 
	60 165,1
	60 551,4
	60 303,6
	59 969,9
	59 670,5
	59 891,0

	Vakantās slodzes
	7 782,9
	6 834,6
	6 274,1
	5 924,5
	5 772,3
	5 412,9

	Nodarbinātās personas (skaits)
	53 654,0
	54 926,0
	55 233,0
	55 435,0
	55 267,0
	55 859,0

	Faktiskais slodzes apmērs uz 1 nodarbināto
	0,98
	0,98
	0,98
	0,97
	0,98
	0,98


Datu avots: iestāžu sniegtie dati Atlīdzības uzskaites sistēmā (turpmāk – AUS)

Atbilstoši Budžeta likuma 2026 81. pantā noteiktajam, iestādēm no 2026. gada 1. jūlija no saviem amatu sarakstiem bija jāizslēdz ilgstoši vakantās amata vietas (ilgāk par 6 mēnešiem), izņemot Budžeta likumā 2026 noteiktos izņēmumus. Apkopojot iestāžu sniegtos datus AUS par ilgstoši vakantajiem amatiem un apkopojot iestāžu sniegto informāciju par no amatu sarakstiem izslēgtajiem vakantiem amatiem, secināms, ka kopējais ilgstoši vakanto amata vietu samazinājums ir bijis ļoti neliels – tikai 60 no kopumā 417, kas būtu potenciāli izslēdzamas (šajā skaitā gan ir ietvertas amata vietas, uz kurām norādītajā laika periodā ir bijis izsludināts atklāts konkurss, tajā skaitā atkārtots konkurss, ja iepriekšējais noslēdzies bez rezultāta) (detalizēti skat. 4. un 5. pielikumu). Tas parādā, ka iestādes joprojām nav gatavas likvidēt ilgstoši vakantās amata vietas, neskatoties uz faktu, ka virknei no šīm amata vietām nav finansējuma.
Kopumā valsts pārvaldes iestādēs saglabājas tendence, ka apmēram 10 % no kopējo amata vietu skaita ir vakantas. Ir veikti vairāki mēģinājumi vakanto amata vietu likvidācijai, tai skaitā 2025. gadā realizējot risinājumu “vakanču banka”[footnoteRef:13], daļēji likvidējot ilgstoši vakantās amata vietas. Vienlaikus secināms, ka atsevišķos gadījumos saglabājas grūtības atrast augsta līmeņa speciālistu 6 mēnešu periodā, ko ietekmē gan amatam izvirzītās kvalifikācijas prasības, gan arī atsevišķos gadījumos no iestādes puses noteiktais atlīdzības apmērs. [13:  Saskaņā ar likuma “Par valsts budžetu 2025. gadam un budžeta ietvaru 2025., 2026. un 2027. gadam” 81. pantu ar 2025. gada 1. janvāri Valsts kanceleja bija jāapkopo to valsts pārvaldē ilgstoši vakanto amata vietu kopējo skaitu, kuras ir bijušas vakantas vairāk nekā 12 mēnešus uz 2024. gada 30. septembri. Kopējo ilgstoši vakanto amata vietu skaitu noteica atbilstoši iestāžu sniegtajiem datiem AUS, kā arī ievērojot šādus nosacījumus:
1) ilgstoši vakanto amata vietu skaitā netiek iekļautas iestādes vadītāju amata vietas un Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai nepieciešamās amata vietas, kas izveidotas uz noteiktu laiku, kā arī karavīru un robežsargu (amatpersonu ar speciālo dienesta pakāpi) un ilgstošā prombūtnē esošo darbinieku amata vietas;
2) apkopotie ilgstoši vakantie amati tiek izslēgti no iestādes amatu saraksta, saglabājot tiem paredzēto finansējumu atlīdzībai iestādes rīcībā.] 

Arī šajā virzienā ir turpināms mērķtiecīgs darbs, tai skaitā pārskatot procesus, veicot dažādu atbalsta funkciju centralizāciju, digitalizējot pakalpojumu sniegšanu. Vienlaikus ir jāturpina arī mērķtiecīga un sistēmiska pieeja samazināt kopējo amata vietu skaitu valsts pārvaldē, kas veicams arī digitalizējot procesus, centralizējot funkcijas, kā arī pārskatot termiņus, cik ilgi iestādēs rīcībā var būt vakantie amati. Lai piesaistītu nodarbināto vakantās amata vietas aizpildei, ņemot vērā amatu konkursa izsludināšanu, atlasi un lēmuma pieņemšanu optimālais termiņš būtu 6 mēneši, kas arī tika ņemts par pamatu nosakot termiņu Budžeta likuma 2026 81. pantā.
	Tāpat nepieciešams sakārtot jautājumu par tādu vakantu amatu esamību, kuriem nav finansējuma, situācijā, ja pēkšņi ir darbā jāpieņem nodarbinātais. Ir nepieciešams noteikt, ka iestādēs nedrīkst pastāvēt tādi vakanti amati (neatkarīgi no vakances izveidošanās ilguma), kuriem nav pieejams finansējums, lai attiecīgi pieņemtu darbā nodarbināto. Šāda pieeja nenoliedzami skars lielā mērā Iekšlietu ministrijas resoru – amatpersonas ar speciālām dienesta pakāpēm, kur šādu vakanto amatu (īpaši Valsts policijā) ir ļoti daudz.

5. Piemaksa par nozīmīgu ieguldījumu attiecīgās institūcijas stratēģisko mērķu sasniegšanā

Valsts kontrole, veicot finanšu pārskatu revīzijas, lietderības revīzijas, kā arī revīziju “Atlīdzības sistēmas reformas īstenošana valsts pārvaldē”[footnoteRef:14] ir secinājusi, ka joprojām ir iestādes, kur, piemēram, piemaksu par nozīmīgu ieguldījumu attiecīgās institūcijas stratēģisko mērķu sasniegšanā piemēro ļoti daudz nodarbinātajiem, kas nav labā prakse. It īpaši, ņemot vērā, ka ieviešot šo piemaksas veidu tika norādīts, ka “piemaksas par nozīmīgu ieguldījumu attiecīgās institūcijas stratēģisko mērķu sasniegšanā mērķis ir atalgot nodarbinātos par īpaši nozīmīgu darbu veikšanu un palielinātu darba apjomu un intensitāti noteiktā periodā (izmantojot projektu veida pieeju). Ņemot vērā palielināto mēnešalgu skalu, šī piemaksa nebūtu piemērojama pastāvīgi, bet tikai īpašos gadījumos uz noteiktu laiku.”[footnoteRef:15] [14:  Pieejama: https://www.lrvk.gov.lv/lv/revizijas/revizijas/noslegtas-revizijas/atlidzibas-sistemas-reformas-istenosana-valsts-parvalde]  [15:  Skat. 2021. gada 16. novembra likuma “Grozījumi Valsts un pašvaldību institūciju amatpersonu un darbinieku atlīdzības likumā” sākotnējās ietekmes novērtējuma ziņojumu (anotāciju). Pieejams: https://titania.saeima.lv/LIVS13/SaeimaLIVS13.nsf/0/706D13A3F45095C3C225876800457067?OpenDocument] 

Vērtējot iestāžu sniegtos datus AUS[footnoteRef:16], konstatējams, ka piemaksa par nozīmīgu ieguldījumu attiecīgās institūcijas stratēģisko mērķu sasniegšanā tiek izmaksāta salīdzinoši lielam nodarbināto skaitam skat. 3. tabulu. [16:  Ministru kabineta 2017. gada 7. novembra noteikumi Nr. 662 “Noteikumi par valsts tiešās pārvaldes iestāžu un citu valsts un pašvaldību institūciju amatpersonu (darbinieku) atlīdzības un personu uzskaites sistēmu”.] 


3. tabula

Piemaksa par nozīmīgu ieguldījumu attiecīgās institūcijas stratēģisko mērķu sasniegšanā 2024. un 2025. gadā, kā arī 2026.gada I pusgadā

	 
	Nodarbināto skaits, kam tika noteikta piemaksa
	Procenti no kopējā nodarbināto skaita

	2024

	kopā visas iestādes 
	8 522
	26 %

	t.sk. ministrijas
	1 485
	44 %

	t.sk. budžeta iestādes, izņemot ministrijas*
	7 037
	24 %

	2025

	kopā visas iestādes 
	10 324
	31 %

	t.sk. ministrijas
	1 248
	36 %

	t.sk. budžeta iestādes, izņemot ministrijas*
	9 076
	31 %

	2026. g. I pusgads 

	kopā visas iestādes 
	4 519
	12 %

	t.sk. ministrijas
	369
	11 %

	t.sk. budžeta iestādes, izņemot ministrijas*
	4 150
	6 %


Datu avots: iestāžu sniegtie dati AUS.
* ietvertas arī neatkarīgās iestādes.

Kopumā, vērtējot iestāžu paradumus atlīdzības elementu piemērošanā, secināms, ka piemaksas par nozīmīgu ieguldījumu attiecīgās institūcijas stratēģisko mērķu sasniegšanā noteikšanai ir vērojama tendence, ka pieaug to nodarbināto skaits, kuriem tā tiek noteikta tieši padotības un neatkarīgās iestādēs (2024. un 2025. gads), bet ministrijās – samazināties. Krasas pārmaiņas ir ienesis 2026. gads, kad, salīdzinot gan pret 2025. gadu, gan arī 2024. gadu, ir vērojams būtisks to nodarbināto skaita samazinājums, kuriem tiek piemērota šī piemaksa, ko ietekmē 2026. gadam un turpmākajiem gadiem veiktais valsts budžeta līdzekļu samazinājums atlīdzībai. Tas liek arī iestādēm daudz rūpīgāk un pārdomātāk vērtēt vai konkrētā piemaksa ir piešķirama.
Savukārt izmaiņas attiecība uz nodarbināto skaitu, kuriem tiek piemērota piemaksa par nozīmīgu ieguldījumu attiecīgās institūcijas stratēģisko mērķu sasniegšanā ministrijās un Valsts kancelejā attēlotas 4. tabulā.

4. tabula

Nodarbināto skaits, kuriem tika piešķirta piemaksa par nozīmīgu ieguldījumu attiecīgās institūcijas stratēģisko mērķu sasniegšanā ministriju centrālajos aparātos un Valsts kancelejā

	Ministrija
	Skaits 2024
	Skaits 2025
	Skaits 2026 

	Aizsardzības ministrija
	7
	6
	2

	Ārlietu ministrija
	406
	166
	0

	Ekonomikas ministrija
	147
	142
	51

	Finanšu ministrija
	357
	374
	26

	Iekšlietu ministrija
	0
	0
	2

	Izglītības un zinātnes ministrija
	0
	0
	0

	Klimata un enerģētikas ministrija
	22
	86
	4

	Kultūras ministrija
	0
	0
	0

	Labklājības ministrija
	22
	21
	0

	Valsts kanceleja
	95
	73
	13

	Satiksmes ministrija
	0
	0
	0

	Tieslietu ministrija
	30
	17
	11

	Viedās administrācijas un reģionālās attīstības ministrija
	242
	225
	144

	Veselības ministrija
	2
	38
	33

	Zemkopības ministrija
	155
	100
	83


Datu avots: iestāžu sniegtie dati AUS.

Vienlaikus atzīmējams, ka ņemot vērā ģeopolitisko situāciju šī piemaksa tiek izmantota arī Iekšlietu ministrijas iestādēs, valsts ārējās robežas drošības pasākumu nodrošināšanā iesaistītajām amatpersonām ar speciālām dienesta pakāpēm.
	Vērtējot kopējo situāciju, kā arī to, ka lielā vairumā gadījumu šo piemaksu izmanto tieši augstākā līmeņa vadītājiem un nevis kā tā sākotnēji tika paredzēta, tas ir, ieviešot šo piemaksu tika norādīts, ka “piemaksas mērķis ir atalgot nodarbinātos par īpaši nozīmīgu darbu veikšanu un palielinātu darba apjomu un intensitāti noteiktā periodā (izmantojot projektu veida pieeju). Ņemot vērā palielināto mēnešalgu skalu, šī piemaksa nebūtu piemērojama pastāvīgi, bet tikai īpašos gadījumos uz noteiktu laiku”[footnoteRef:17], tiek piedāvāts turpmāk pārskatīt tās piešķiršanas nosacījumus, tas ir, nosakot, ka iestādē šādu piemaksu saņēmēju skaits nedrīkst būt vairāk kā 20 % no kopējo nodarbināto skaitu, tostarp visa līmeņa vadītājiem – ne vairāk kā 3 % no kopējo nodarbināto skaita. [17:  Skat. 2021. gada 16. novembra likumprojekta “Grozījumi Valsts un pašvaldību institūciju amatpersonu un darbinieku atlīdzības likumā” sākotnējās ietekmes novērtējuma ziņojumu (anotāciju). Pieejams: https://titania.saeima.lv/LIVS13/SaeimaLIVS13.nsf/0/706D13A3F45095C3C225876800457067?OpenDocument)] 


6. Obligātās piemaksas

Saskaņā ar Atlīdzības likumā ietverto regulējumu nodarbinātajiem ir noteiktas, t.s. obligātās piemaksas, kā piemēram, piemaksa par īpašu risku, piemaksa par diplomātisko rangu, piemaksa par speciālo dienesta pakāpi, piemaksa par darbu nakts stundās un svētku dienās tiem nodarbinātajiem, kuru darba dienesta izpildes nosacījumi ir režīmā 24/7. Lai nodrošinātu prioritāti “Drošība” amatpersonām ar speciālām dienesta pakāpēm ieviestas vēl papildus šādas piemaksas:
· par robežkontroles mobilitāti un stiprināšanu – lai nodrošinātu valsts austrumu robežas drošību, līdz 400 euro;
· no 2025. gada konstanta piemaksa 300 euro apmērā katru mēnesi visām amatpersonām ar speciālām dienesta pakāpēm, Nodokļu un muitas policijas amatpersonām, neatkarīgi no dienesta pakāpes vai cita kritērija.
Papildus norādāms, ka vērojama tendence, ka, veicot līdzekļu samazinājumu atlīdzībai, ir būtiski samazinājies arī to personu skaits, kurām tiek piemērota piemaksa par virsstundu darbu. Detalizēta informācija par virsstundu darba apmaksu pievienota 6. pielikumā.

7. Prēmija un naudas balva

Atlīdzības likums paredz prēmijas un naudas balvu.
Prēmijas nav obligātas, bet tās var tikt piešķirtas  šādos gadījumos: 
· saskaņā ar ikgadējo darbības un tās rezultātu novērtējumu reizi gadā ne vairāk kā 75 % apmērā no mēnešalgas (jeb 6,25 % no gada mēnešalgas);
· amatpersonu (darbinieku) atbilstoši valsts vai pašvaldības institūcijām noteiktajai prēmēšanas kārtībai un kritērijiem var prēmēt par drošsirdīgu un pašaizliedzīgu rīcību, veicot amata (darba, dienesta) pienākumus, kā arī par tāda valsts drošības apdraudējuma vai nozieguma novēršanu vai atklāšanu, kas radījis vai varēja radīt būtisku kaitējumu – gada laikā ne vairāk kā 120 % no mēnešalgas, bet vienā reizē ne vairāk kā 60 % no mēnešalgas. Savukārt attiecībā uz Iekšlietu ministrijas sistēmas iestāžu un Ieslodzījuma vietu pārvaldes amatpersonai ar speciālo dienesta pakāpi, valsts drošības iestādes amatpersonai un Korupcijas novēršanas un apkarošanas biroja amatpersonai minēto prēmiju apmērs gada laikā nedrīkst pārsniegt 2 mēnešalgas, bet vienreizējais apmērs nedrīkst pārsniegt 120 % no mēnešalgas.
Detalizēta informācija par līdzekļiem prēmijām ir apkopota 7. pielikumā. 
Budžeta likuma 2026 82. pantā noteikts, ka valsts un pašvaldību institūcijas amatpersonai (darbiniekam) par 2026. gada darbības un tās rezultātu novērtējumu neizmaksā prēmiju. Tas nozīmē, ka šādas prēmijas izmaksa faktiski nebūs 2027. gadā, kas ir objektīvi pamatojams, jo arī tam paredzētie līdzekļi valsts budžetā 20 mlj. euro apmērā 2027. gadā un turpmāk ir novirzīti valsts prioritātei “Drošība”, attiecīgi samazinot iestāžu budžeta izdevumus.
Skatot iestāžu sniegtos datus AUS, secināms, ka bieži vien iestādē amatpersonām ar speciālām dienesta pakāpēm un militārpersonām naudas balvas tiek piešķirtas vienā datumā un gandrīz visiem nodarbinātajiem. Tādējādi netieši tas liek domāt, ka amatpersonām ar speciālām dienesta pakāpēm un militārpersonām naudas balva tiek izmantota analoģiski kā prēmija par ikgadējo darbības rezultātu novērtējumu valsts civildienesta ierēdņiem un darbiniekiem. 
Līdz ar to vērtējot vai turpmāk saglabāt prēmiju par ikgadējo darbības novērtēšanu valsts un pašvaldību institūcijās nodarbinātajiem, tas ir jāskatās kopsakarā ar pārējām nodarbināto grupām, kā amatpersonas ar speciālām dienesta pakāpēm un karavīriem.
Vienlaikus ņemot vērā faktu, ka par ikgadējās darbības novērtēšanu var izmaksāt materiālo bonusu (prēmiju vai naudas balvu), tas reizēm rada risku par formālu pieeju novērtēšanai, tādējādi arī pastāv risks, ka novērtēšana kļūst subjektīva, proti, gala vērtējumu apzināti paaugstinot vai samazinot.
Kā papildu vienreizēju motivācijas elementu Atlīdzības likums paredz arī iespēju izmaksāt naudas balvu ne vairāk kā 100 % apmērā no mēnešalgas gada ietvaros. Atbilstoši Budžeta likuma 2026 79. pantam 2026. gadā naudas balvas apmērs ir ierobežots ne vairāk kā 50 % apmērā no mēnešalgas ar izņēmumu attiecībā uz valsts drošības iestādēs nodarbinātajiem.
Valsts kontroles revīzijā[footnoteRef:18] tika secināts, ka joprojām bieži tiek izmantota naudas balva kā papildu finanšu stimulācijas pasākums.  [18:  Pieejama: https://www.lrvk.gov.lv/lv/revizijas/revizijas/noslegtas-revizijas/atlidzibas-sistemas-reformas-istenosana-valsts-parvalde] 


Lai izvairītos no visa iepriekš minēta un ņemot vērā, ka prēmijām par ikgadējās darbības novērtēšanu paredzētais finansējums jau ir samazināts 2027. gadam un turpmākajiem gadiem, tad turpmāk tiek piedāvāts:
· neizmaksāt prēmiju par ikgadējo darbības un tās rezultātu novērtējumu;
· saglabāt prēmijas par īpašiem sasniegumiem, stiprinot valsts kopējo drošību (Atlīdzības likuma 16. panta trešā daļa)[footnoteRef:19]; [19:  Amatpersonu (darbinieku) atbilstoši valsts vai pašvaldības institūcijām noteiktajai prēmēšanas kārtībai un kritērijiem var prēmēt par drošsirdīgu un pašaizliedzīgu rīcību, veicot amata (darba, dienesta) pienākumus, kā arī par tāda valsts drošības apdraudējuma vai nozieguma novēršanu vai atklāšanu, kas radījis vai varēja radīt būtisku kaitējumu.] 

– noteikts, ka amatpersonām (darbiniekiem) kalendāra gada ietvaros var izmaksāt naudas balvu līdz 50 procentiem no mēnešalgas.
Pieeja tomēr saglabāt naudas balvu kā papildu motivācijas elementu ir līdzvērtīga pēc tās veida arī privātajā sektorā – prēmēšana vai apbalvošana par atbilstošiem vai augstiem darba rezultātiem gan individuālā, gan struktūrvienības, gan organizācijas līmenī vai to kombinācijā (16 % – 24 % no gada mēnešalgas), bet valsts un pašvaldības institūcijās nodarbinātajiem tā būtu naudas balva 50 % apmērā no mēnešalgas (vai 4,16 % no gada mēnešalgas), kas ir būtiski zemāk nekā privātajā sektorā.
Neatstājot nekādus papildu bonusa elementus par augstu darba sniegumu, būs vēl grūtāk nākotnē piesaistīt augsti kvalificētus speciālistus, kuri jau šobrīd ir ļoti liela problēma, mazināsies savstarpējā nodarbināto konkurence, kas nav virzītājspēks augstiem un izciliem darba rezultātiem, tādējādi arī nonākot situācijā, kad vienkāršs savas jomas speciālists saņem tādu pašu vai gandrīz līdzīgu atlīdzību kā izcils speciālists. Papildu motivējoša atlīdzības elementa neesamība būs lielāka motivācija augsti kvalificētiem speciālistiem aiziet no publiskā sektora. Jānorāda, ka kritērijus naudas balvas saņemšanai ir jāizstrādā katrai iestādei, taču ieteicams, ka tie būtu līdzvērtīgi visām katra resora iestādēm, tādējādi ministrija būtu iesaistīta ne tikai budžeta pieprasījumu sagatavošanai, bet vienlaikus arī tā racionālā un vienveidīgā izlietojumā.



5. tabula

Nodarbināto skaits, kam piešķirtas naudas balvas 

	 
	2024
	2025
	2026 I cet. 

	 
	Skaits, kam noteikts
	Skaits, kam noteikts
	Skaits, kam noteikts

	Ministrijas 
	1 553 
(t.sk. I cet. 16)
	1 242 
(t.sk. I cet. 44)
	18

	Budžeta iestādes, izņemot ministrijas* 
	17 799 
(t.sk. I cet.1084)
	11 890 
(t.sk. I cet. 337)
	219

	Amatpersonas ar speciālo dienesta pakāpi
	6 551 
(t.sk. I cet. 411)
	6 509 
(t.sk. I cet. 449)
	372

	Militārpersonas
	636 
(t.sk. I cet. 2)
	380 
(t.sk. I cet. 21)
	4


Datu avots: iestāžu sniegtie dati AUS.
* ietvertas arī neatkarīgās iestādes.

	Balstoties uz iestāžu sniegtajiem datiem, secināms, ka samazinās to nodarbināto skaits, kuriem tiek piešķirtas naudas balvas, attiecīgi samazinās arī šim mērķiem izlietotie finanšu līdzekļi, gan arī to vidējais apmērs. Minēto ietekmē arī atlīdzības līdzekļu samazinājums 2026. gadam un turpmākajiem gadiem, jo bieži vien iestādes gan novērtēšanas prēmiju, gan arī naudas balvu izmaksai izmantoja līdzekļus no atlīdzības fonda ekonomijas (kas rodas no vakantajiem amatiem, nodarbināto darbnespējas u.tml.).

6. tabula

Naudas balvu un prēmijas atbilstoši ikgadējam darba izpildes novērtējumam saņēmušo nodarbināto skaits un vidējais apmērs

	 
	2024
	2025
	2026 I pusgads

	
	Skaits, kam piešķirts
	Vidējais apmērs, euro
	Skaits, kam piešķirts
	Vidējais apmērs, euro
	Skaits, kam piešķirts
	Vidējais apmērs, euro

	Naudas balvas (visi nodarbinātie, t.sk. amatpersonas ar speciālām dienesta pakāpēm un militārpersonas)
	26 539
(t.sk. I pg. 
3 073)
	949,62
(I pg. 590,40)
	20 021
(t.sk. I pg 
4 432)
	905,42
(Ipg. 705,48)
	613
	250,10

	Prēmija atbilstoši ikgadējam darba izpildes novērtējumam
	27 781
(t.sk. I pg. 10 902)
	978,12
(I pg. 1 023,53)
	27 423
(t.sk. I pg 17 753)
	1031,03 (I pg. 1 039,36)
	9448
	1140,44


Datu avots: iestāžu sniegtie dati AUS

Vienlaikus, vērtējot prēmijas par ikgadējo darba izpildes novērtēšanu apmēru, secināms, ka vidējam apmērām ir tendence pieaugt, ko ietekmē arī mēnešalgas pieaugums nodarbinātajam, kas netieši parāda, ka iestādes lielāku uzmanību pievērsa mēnešalgas apmēra palielināšanai, tādējādi virzoties uz konkurētspējīgas atlīdzības noteikšanu. 

8. Secinājumi un priekšlikumi

Neskatoties uz samazinātajiem un ierobežotajiem valsts budžeta līdzekļiem atlīdzībai, lai nodrošinātu motivējošu atlīdzību valsts un pašvaldību institūcijās nodarbinātajiem, sasniedzot ļoti labus un izcilus darba rezultātus, ir nosakāms, ka naudas balvu gada ietvaros var izmaksāt līdz 50 % no mēnešalgas un ka iestādē piemaksu par nozīmīgu ieguldījumu attiecīgās institūcijas stratēģisko mērķu sasniegšanā saņēmēju skaits nedrīkst būt vairāk kā 20 % no kopējo nodarbināto skaita, tostarp visa līmeņa vadītāji – ne vairāk kā 3 % no kopējo nodarbināto skaita. Minētais kopsakarā ar samazinātiem valsts budžeta līdzekļiem atlīdzībai tieši sekmēs, ka papildu atlīdzības elementi tiek izmantoti racionāli, piešķirot tos atsevišķiem nodarbinātajiem par labiem darba rezultātiem, augstiem sasniegumiem u.tml. Attiecīgi arī sekmējot citu nodarbināto vēlmi sasniegt augstus rezultātus, lai saņemtu papildu atlīdzības elementus.
Ievērojot minēto un izvērtējot kopumā atlīdzības sistēmu valsts pārvaldē (kas balstīta uz iestāžu sniegtajiem datiem), kā arī ņemot vērā Finanšu ministrijas norādītās prognozes par valsts budžeta deficīta apmēru laika periodā līdz pat 2030. gadam, tiek piedāvāti šādi pasākumi (papildus jau iepriekš veiktajiem pasākumiem ar Budžeta likumu 2026):
· jānosaka, ka pašvaldību institūcijai Atlīdzības likuma 3. pielikumā noteiktais minimums jāsasniedz līdz 2031. gada 1. janvārim;
· iestādēm no saviem amatu sarakstiem no 2027. gada 1. janvāra pilnībā jāizslēdz vakantās amata vietas, kurām nav pieejams finansējums, lai attiecīgi pieņemtu darbā nodarbināto. Minēto attiecinot uz visām nodarbināto grupām, neatkarīgi no amata statusa; 
· noteikt, ka iestādē piemaksu par nozīmīgu ieguldījumu attiecīgās institūcijas stratēģisko mērķu sasniegšanā saņēmēju skaits nedrīkst būt vairāk kā 20 % no kopējo nodarbināto skaita, tostarp visa līmeņa vadītāji – ne vairāk kā 3 % no kopējo nodarbināto skaita;
· turpmāk neizmaksāt prēmiju par ikgadējo darbības novērtējumu;
· noteikt, ka amatpersonām (darbiniekiem) kalendāra gada ietvaros var izmaksāt naudas balvu līdz 50 procentiem no mēnešalgas. Ierobežojumu neattiecinot uz valsts drošības iestādēs strādājošiem.
Minētie pasākumi iestādēm īstenojami esošo finanšu līdzekļu ietvaros. Lai noturētu augsti kvalificētus speciālistus iestādes vadītājam, ierobežotu finanšu resursu apmērā un kopējā augsti kvalificētā darba spēka nepietiekamības apstākļos, būs jāmeklē dažādi risinājumi, tai skaitā arī pārskatot iestādes sniegtos pakalpojumus un iespējamības robežās veicot to optimizāciju, tādējādi rodot papildu resursus atlīdzības izdevumiem.



Ministru prezidents 								 Andris Kulbergs
